Jozef Medveď (minister)

Život

Študoval na Vysokej škole ekonomickej v Bratislave, odbor financie. V roku 1993 absolvoval študijný a pracovný pobyt vo Švajčiarsku. V rokoch 1985-1990 pôsobil vo funkcii prodekana Fakulty ekonomiky služieb a cestovného ruchu na Vysokej škole ekonomickej v Banskej Bystrici, v rokoch 1990-1993 bol jej dekanom.
V období rokov 1994-1995 pôsobil vo funkcii predsedu predstavenstva "Carpatia Consulta Banská Bystrica, a.s.". Je prorektorom na banskobystrickej pobočke českej súkromnej vysokej školy Bankovní institut vysoká škola. V minulosti pôsobil aj ako dekan Fakulty financií Univerzity Mateja Bela v Banskej Bystrici.
29. októbra 2009 bol menovaný do funkcie ministra životného prostredia. Premiér z tohoto rezortu v minulosti odvolal nominanta za Slovenskú národnú stranu. Aj keď toto kreslo náležalo na základe koaličnej zmluvy práve SNS, predseda vlády Robert Fico na neho menoval Medveďa ako nominanta strany SMER - sociálna demokracia. K 30. júnu 2010 bolo zrušené celé ministerstvo, jeho agendu tak od následujúceho dňa prevzalo ministerstvo poľnohospodárstva, životného prostredia a regionálneho rozvoja.
V súčasnosti je prorektor pre SR, Bankovní institut Vysoká škola, zahraničná vysoká škola, Banská Bystrica, člen predstavenstva BIVŠ, a.s. Praha, predseda predstavenstva Burzy cenných papierov v Bratislave.

Pedagogická činnosť – profil

Od nástupu do zamestnania na VŠE r. 1977, NHF najprv na Katedre financií v Bratislave, neskôr FESCR v Banskej Bystrici, resp. na EF UMB, ktorá bola nástupníckou fakultou po odčlenení FESCR VŠE v Bratislave, pôsobil ako asistent, odborný asistent a docent pre študijný odbor „Financie“ a študijný odbor „Ekonomika nevýrobných odvetví služieb“. V rámci pedagogickej činnosti gestoroval a zabezpečoval výučbu v predmetoch: Financie a mena, Finančná propedeutika, Financie nevýrobných odvetví služieb, Financie cestovného ruchu, Investičné spoločnosti a investičné fondy, Bankovníctvo, Bankový manažment a marketing, Finančný a bankový marketing, Medzinárodné financie, Peniaze a peňažné teórie a v ostatnom období vybrané problémy Bankovníctva, Verejné financie špeciálne semináre z financií. Vedie diplomové práce a metodické semináre v rámci Katedry bankovníctva a poisťovníctva a Katedry financií a účtovníctva pre metodické spracovanie kvalifikačných prác v oblasti financií. Úspešne vyškolil desiatich doktorandov a v súčasnosti vedie ôsmich doktorandov. Od r. 1995 bol garantom, spolugarantom odboru a špecializačného študijného programu v rámci študijného odboru Financie. Od 08/2005 je aktuálne spolugarantom študijného odboru Finance magisterského štúdia v rámci BIVŠ Praha, zahraničná vysoká škola, SR.

Vedecko-výskumná činnosť – profil

Vedecko-výskumná činnosť menovaného je orientovaná na problematiku teórie financií, aplikáciu teoretických výstupov do hospodárskej praxe. Orientoval sa predovšetkým na rozpracovanie teoretických princípov financovania postupne: cestovného ruchu a širokej sféry služieb, predovšetkým v oblasti financovania nevýrobných odvetví – financovania školstva, kultúry, zdravotníctva a telesnej kultúry, ďalej na problematiku uplatňovania finančných nástrojov podpory malých a stredných podnikov v období prechodu na trhovú ekonomiku. V koncom deväťdesiatych rokov a začiatkom tohto desaťročia pracoval v oblasti teórie na problematike rozvoja bankového systému a súčasne v oblasti teórie mikroekonomických otázok verejných financií a verejných financií v širšom zmysle slova. Počas vedeckej a výskumnej činnosti spolupracoval s Wirtschaftsuniversität Wien v Rakúsku, Universität Basel vo Švajčiarsku a Univerzity USM, Hattiesburg, Mississippi. Participoval aj na výskumnom programe TEMPUS, predovšetkým v otázkach prejavu tieňovej ekonomiky.